ລາວ-ກຳປູເຈຍເປີດນໍາໃຊ້ດ່ານສາກົນເພື່ອເຊື່ອມຈອດອາຊຽນ-ພາກພື້ນ
ນຳສະເໜີໂດຍ: ສອງມື ຄູ່ນີ້, ວັນທີ 10 ມັງກອນ 2017
ລາວ-ກໍາປູເຈຍຮ່ວມກັນເປີດນໍາໃຊ້ດ່ານສາກົນໜອງນົກຂຽນ-ຕຣາປຽງກຣຽນລະຫວ່າງສອງປະເທດຢ່າງເປັນທາງການໃນຕອນເຊົ້າຂອງວັນທີ 10 ມັງກອນ 2017 ນີ້ ຢູ່ເມືອງໂຂງ ແຂວງຈຳປາສັກເພື່ອຍົກລະດັບດ້ານການພັດທະນາເສດຖະກິດ-ສັງຄົມ, ທ່ອງທ່ຽວ, ການຄ້າ, ການລົງທຶນ ແລະ ເຊື່ອມຈອດກັບອາຊຽນ ແລະ ພາກພື້ນ ເຊິ່ງພິທີເປີດດັ່ງກ່າວນີ້ໂດຍໃຫ້ກຽດເຂົ້າຮ່ວມຂອງ ທ່ານ ທອງລຸນ ສີສຸລິດ, ນາຍົກລັດຖະມົນຕີແຫ່ງ ສປປ ລາວ ແລະ ທ່ານ ສົມເດັດອັກຄະມະຫາເສນາບໍດີ ເຕໂຈຮຸນແຊນ, ນາຍົກລັດຖະມົນຕີ ແຫ່ງຣາຊະອານາຈັກກຳປູເຈຍ ພ້ອມບັນດາລັດຖະມົນຕີ, ຮອງລັດຖະມົນຕີ ແລະ ເຈົ້າໜ້າທີ່ກ່ຽວຂ້ອງ ພ້ອມດ້ວຍ ປະຊາຊົນ ຂອງສອງປະເທດ ເຂົ້າຮ່ວມ.
ສປປ ລາວ ແລະ ຣາຊະອານາຈັກກຳປູເຈຍ ເປັນປະເທດບ້ານໃກ້ເຮືອນຄຽງ, ບ້ານພີ່ເມືອງນ້ອງ, ມີຊາຍແດນ ແລະ ແມ່ນໍ້າລຳເຊຕິດຈອດກັນ 535 ກິໂລແມັດ, ນັບແຕ່ປີ 2000 ເປັນຕົ້ນມາ ຈົນເຖິງປັດຈຸບັນ ສອງປະເທດສາມາດສຳຫລວດ ແລະ ປັກຫລັກໝາຍໄດ້ທັງໝົດ 126 ຫລັກ, ລວມຄວາມຍາວທັງໝົດ 465 ກິໂລແມັດ, ກວມເອົາ 87% ຂອງຄາດໝາຍທີ່ວາງໄວ້ ແລະ ອື່ນໆ.
ທ່ານ ທອງລຸນ ສີສຸລິດ ກ່າວວ່າ: ດ່ານສາກົນໜອງນົກຂຽນ-ຕຣາປຽງກຣຽນ ເປັນດ່ານສາກົນແຫ່ງທໍາ ອິດ ລະຫວ່າງ ສປປ ລາວ ແລະ ຣາຊະອານາຈັກ ກໍາປູເຈຍ, ຜ່ານມາ ເຄີຍເປັນດ່ານທ້ອງຖິ່ນ ແລະ ໄດ້ຍົກລະດັບຂຶ້ນເປັນດ່ານສາກົນເພື່ອເອື້ອອໍານວຍ ຄວາມສະດວກດ້ານການຄ້າ, ການລົງທຶນ, ຄົມມະນາຄົມ, ການທ່ອງທ່ຽວ, ການພັດທະນາເສດຖະກິດ-ສັງຄົມ, ການໄປມາຫາສູ່ກັນ ລະຫວ່າງ ປະຊາຊົນແຂວງຈຳປາສັກ ແຫ່ງ ສປປ ລາວ ແລະ ແຂວງຊຽງແຕງ ແຫ່ງ ຣາຊະອານາຈັກ ກຳປູເຈຍ. ຍ້ອນເລັ່ງເຫັນຄວາມສໍາຄັນຂອງການພັດທະນາ ແລະ ການຮ່ວມມືດັ່ງກ່າວ ລັດຖະບານສອງປະເທດ ໄດ້ຕົກລົງ ຍົກລະດັບໃຫ້ເປັນດ່ານສາກົນ, ມາແຕ່ຕົ້ນເດືອນເມສາ 2009 ຈົນມາເຖິງປັດຈຸບັນ ດ້ວຍຄວາມພະຍາຍາມ ຂອງສອງຝ່າຍ ໃນການກະກຽມດ້ານຕ່າງໆ ທັງການກໍ່ສ້າງພື້ນຖານໂຄງລ່າງ ແລະ ຂັ້ນຕອນເອກະສານລະບຽບການກ່ຽວຂ້ອງ ເພື່ອສ້າງດ່ານແຫ່ງນີ້ ໃຫ້ກາຍເປັນດ່ານສາກົນ ຈົນສຳເລັດ ເຊິ່ງການເປີດດ່ານສາກົນນີ້, ຈັດຂຶ້ນໃນທ່າມກາງບັນຍາກາດທີ່ສອງປະເທດ ໄດ້ສະເຫລີມສະຫລອງວັນສ້າງຕັ້ງ ສາຍພົວພັນການທູດ ລະຫວ່າງສອງປະເທດ ລາວ-ກໍາປູເຈຍ ແລະ ກໍາປູເຈຍ-ລາວ ຄົບຮອບ 60 ປີ, ທັງເປັນການຕອບສະໜອງ ຄວາມມຸ້ງມາດປາດຖະໜາເພື່ອຮັດແໜ້ນສາຍພົວພັນມິດຕະພາບ ແລະ ການຮ່ວມມືອັນດີ ລະຫວ່າງ ປະຊາຊົນສອງປະເທດ ໃຫ້ແໜ້ນແຟ້ນຍິ່ງໆຂຶ້ນ ທັງເປັນການຊຸກຍູ້ສົ່ງເສີມການທ່ອງທ່ຽວ ຂອງສອງປະເທດ ກໍຄື ພາກພື້ນ ແລະ ສາກົນ.
ທ່ານ ນາຍົກລັດຖະມົນຕີຍັງກ່າວຕື່ມວ່າ: ດ່ານດັ່ງກ່າວ, ຈະເປັນເສັ້ນທາງເຊື່ອມຕໍ່ລະຫວ່າງແຂວງຈຳປາສັກ ກັບແຂວງຊຽງແຕງ ແລະ ບັນດາແຂວງຕ່າງໆ ຂອງຣາຊະອານາຈັກກຳປູເຈຍ ເຊິ່ງຈະຊ່ວຍອຳນວຍຄວາມສະດວກໃນການຄ້າຂາຍ ຢູ່ຕາມບໍລິເວນຊາຍແດນ, ສົ່ງເສີມການທ່ອງທ່ຽວຂອງແຂວງຈຳປາສັກ ແລະ ການລົງທຶນໃນຂົງເຂດຕ່າງໆ ທີ່ແຂວງມີທ່າແຮງ ເຊິ່ງຈະເປັນການປະກອບສ່ວນອັນສຳຄັນເຂົ້າໃນການພັດທະນາເສດຖະກິດ-ສັງຄົມ ຂອງແຂວງຈຳປາສັກ ໃຫ້ມີຜົນສຳເລັດຕົວຈິງ ແລະ ເຮັດໃຫ້ຊີວິດການເປັນຢູ່ຂອງປະຊາຊົນນັບມື້ດີຂຶ້ນເທື່ອລະກ້າວ. ນອກນີ້, ຍັງຈະຊ່ວຍຮັດແໜ້ນສາຍພົວພັນມິດຕະພາບ ແລະ ການຮ່ວມມື ລະຫວ່າງສອງປະເທດ ລາວ-ກຳປູເຈຍ ໂດຍສະເພາະແຂວງຈຳປາສັກ ແລະ ແຂວງຊຽງແຕງ ເຊິ່ງຈະປະກອບສ່ວນເຂົ້າໃນການສົ່ງເສີມມູນຄ່າການຄ້າ ແລະ ການໄປມາຫາສູ່ກັນຂອງນັກທ່ອງທ່ຽວ ກໍຄືປະຊາຊົນສອງຊາດ ຢູ່ຕາມບໍລິເວນຊາຍແດນ ລາວ-ກຳປູເຈຍ ໃຫ້ມີຈຳນວນເພີ່ມຂຶ້ນ, ທັງມີຄວາມສະດວກ, ວອງໄວ, ຂະຫຍາຍຕົວ ແລະ ເປັນລະບົບຍິ່ງໆຂຶ້ນ. ພ້ອມນີ້ ຍັງຈະປະກອບສ່ວນອັນສຳຄັນ ເຂົ້າໃນການເຊື່ອມໂຍງພາຍໃນພາກພື້ນ, ສົ່ງເສີມການເຊື່ອມຈອດກັບແລວທາງເສດຖະກິດຕາເວັນອອກ-ຕາເວັນຕົກ ອັນຈະເປັນການປະກອບສ່ວນເຂົ້າໃນການປະຕິບັດສັນຍາວ່າດ້ວຍການສົ່ງເສີມ ແລະ ອຳນວຍຄວາມສະດວກດ້ານການຄ້າ ຢູ່ເຂດສາມຫລ່ຽມພັດທະນາ ກຳປູເຈຍ-ລາວ-ຫວຽດນາມ ກໍຄືການເຊື່ອມຈອດອາຊຽນ ແລະ ພາກພື້ນ
ທີ່ມາ: ປະເທດລາວ Pathedlao